સ્પાઇરાને આ બાબતની જાણ થતાં જ તેનો ગુસ્સો ભભૂકી ઊઠ્યો. ફેફરબર્ગે સૌથી પહેલી વખત તેની પાસે યહૂદી પોલીસદળને છોડવાની વાત કરી, ત્યારે આ પોલીસવડાએ પોતે કોઈ મહેલના સુરક્ષાદળનો વડો હોય એવી અદાથી જાહેર કરેલું, કે પોલીસદળ છોડવાનો એક માત્ર રસ્તો હતો, લડાઈમાં મૃત્યુ પામવું! વસાહતની અંદર, સ્પાઇરા અને તેના નાદાન મિત્રો પોલીસના ખાસ માણસો હોય એ રીતે વર્તતા હતા. પોતે બીજા રાજ્યમાંથી આવેલા કોઈ મહેમાન હોય, કે રાજ્યના ખાસ પોલીસદળના માણસો હોય એ રીતે તેઓ વસાહતમાં ફરતા હતા.